ג'יילן אדאמס

ג'יילן ר. אדמס (באנגלית: Jalen R. Adams; נולד ב-11 בדצמבר 1995) הוא כדורסלן אמריקאי, המשחק בעמדות הרכז והקלע בטורק טלקום.

קריירת מכללות
אדמס דורג במקום ה-30 במחזור הגיל שלו בתיכונים, לפני שהתחייב לאוניברסיטת קונטיקט. אדמס קלע שלשת ניצחון משלושת רבעי מגרש בניצחון בהארכה הרביעית על אוניברסיטת סינסינטי. בשנתו השנייה במכללה, אדמס העמיד ממוצעים של 14.4 נקודות ו-6.1 אסיסטים למשחק, והוביל את המכללה למאזן 16–17.

בשנתו השלישית, אדמס העמיד 18.1 נקודות, 4.2 ריבאונדים ו-4.7 אסיסטים בממוצע למשחק. בעונתו האחרונה, אדמס העמיד ממוצעים של 16.9 נקודות, 4.0 ריבאונדים ו-3.4 אסיסטים למשחק. בפברואר 2019 הוא נקע את ברכו הימנית במהלך ההפסד 63–81 לאוניברסיטת טמפל, וגמר את העונה.

אדמס ממוקם במקום ה-12 בקלעי כל הזמנים של המכללה, כשב-118 המשחקים ששיחק הוא קלע 1,657 נקודות.

קריירה מקצוענית
בשנת 2019, לאחר שלא נבחר בדראפט ה-NBA, הצטרף אדמס לניו אורלינס פליקנס עבור ליגת הקיץ של ה-NBA. אדמס חתם על חוזה ל-10 ימים בפליקנס, אך ב-19 באוקטובר הוא שוחרר. ב-26 באוקטובר 2019, חתם אדמס בברמינגהאם סקוואדרון מליגת הפיתוח של ה-NBA. ב-14 בינואר 2020, הוא רשם 33 נקודות, 5 אסיסטים, 3 ריבאונדים ו-2 חטיפות בהפסד 126–138 מול מיין רד קלאוס. בקבוצה אדמס העמיד ממוצעים של 19 נקודות ו-4 ריבאונדים למשחק.

ב-10 ביוני 2020, חתם אדמס בשאלון ריימס מהליגה הצרפתית. הוא נופה מהסגל לאחר שבועיים, כשמאמנו אמר עליו: "אינו מתאים ולא יתאים לדרג הבינוני באירופה".

ב-12 בינואר 2021, אדמס חתם בבירמינגהאם סקוואדרון וחזר לקדנציה שנייה בקבוצה.

ב-22 באוגוסט 2021, חתם אדמס בהפועל ירושלים מליגת העל.

ב-15 באוקטובר 2022 חתם אדמס לשלושה חודשים במכבי תל אביב.

קישורים חיצוניים

 
 
 

כדורסלנים אפרו-אמריקאים
כדורסלנים אמריקאים
כדורסלני אוניברסיטת קונטיקט
כדורסלני הפועל ירושלים
כדורסלני מכבי תל אביב
מסצ'וסטס: כדורסלנים
אמריקאים שנולדו ב-1995